Тизэпхыныгъэ щыIэныгъэм щэпытэ — Адыгэ макъ\nТизэпхыныгъэ щыIэныгъэм щэпытэ\nРедактор 27.10.2021 27.10.2021 КЪЭБАРЫКlЭХЭР\nКъэралыгъо гъэпсыкIэ иIэу Адыгеир зыпсэурэр илъэси 100 зэрэхъурэм тыпэгъокIызэ, зэфэхьысыжьхэр тэшIых.\nАдыгеим испорт псэуалъэхэм япчъагъэ хэпшIыкIэу хэхъуагъ. Аужырэ илъэсхэм стадионхэр, спорт унэшхохэр республикэм щагъэпсыгъэх, хэгъэгум изэнэ­къокъухэр нахьыбэрэ щызэхащэхэу рагъэжьагъ.\nУрысыем дзюдомкIэ изэнэ­къокъу Адыгэ къэралыгъо университетым испорт Унэшхоу Кобл Якъубэ ыцIэ зыхьырэм игъэкIотыгъэу щыкIуагъ. Хэгъэгум ибэнэкIо 500-м нахьыбэ зэнэкъокъум хэлэжьагъ. Шъо­лъыр 61-мэ яспортсменхэр тиреспубликэ щыIагъэх.\n— Зэнэкъокъур дэгъоу Мые­къуапэ щыкIуагъ, — къеIуатэ Урысыем дзюдомкIэ ихэшыпыкIыгъэ хъулъфыгъэ командэ итренер шъхьаIэу Урысыем, Адыгэ Респуб­ликэм язаслуженнэ тренерэу Тао Хьасанбый. — Къэбэртэе-Бэлъкъарым сыкъыщыхъугъ. СыныбжьыкIэу Мыекъуапэ ибэнэпIэ еджапIэ сы­къэкIуагъ. Адыгеим лъэшэу сыфэраз. СпортымкIэ пэщэ дэгъухэр сиIа­гъэх, цIыфышIухэм саIукIагъ. Спортым гъэ­хъагъэу щысшIыгъэхэм яегъэжьэпIагъэр Адыгеир ары.\nАдыгэ къэралыгъо университетым физкультурэмрэ дзюдомрэкIэ и Институт къыухыгъ, Олимпиадэ джэгунхэм, дунэе зэнэкъокъухэм медальхэр къащихьыгъ, спортышхом Хь. Таор щызэлъашIагъ.\nМудрэнэ Бислъани Къэбэр­тэе-Бэлъкъарым къыщыхъугъ. КIэлэцIыкIоу Мыекъуапэ къэ­кIуагъ, Адыгэ республикэ гимназием щеджагъ, Олимпиадэ джэгунхэм дышъэр къащыди­хыгъ.\n— Хьэпэе зэшхэу Арамбыйрэ Хьамидэрэ самбэмкIэ ситренерхэу зэнэкъокъумэ сахэлажьэзэ спортым сыщылъыкIотагъ, — къе­Iуатэ Мудрэнэ Бислъан. — ЗэкIэ тренерэу сиIагъэхэм сафэраз.\nУрысыем дзюдомкIэ изэнэ­къокъу Мыекъуапэ Iоныгъом щы­кIуагъ. Хь. Таор, Б. Мудранэр алырэгъухэм ащыкIогъэ бэнэгъухэм ягуапэу яплъыгъэх.\n— Олимпиадэ джэгунхэу 2024-рэ илъэсым Париж щыкIощтхэм зафэтэгъэхьазыры. Сэнаущыгъэ зыхэлъ ныбжьыкIэхэм, бэнэкIо IэпэIасэхэм такIырыплъыгъ. Хэгъэгум ихэшыпыкIыгъэ командэ хэдгъэхьащтхэм якъыхэхын тыпылъ, — къытиIуагъ Хь. Таом.\n— Хэгъэгум изэнэ­къокъу Мыекъуапэ щырамы­гъажьэзэ Тао Хьасанбый, Мудрэнэ Бислъан Адыгеим дзюдомкIэ иныбжьыкIэхэм зызэрагъасэрэм еплъы­гъэх, анахь IэпэIасэхэр къыхагъэщыгъэх, — къе­Iуатэ Адыгэ Республикэм дзюдомкIэ испорт еджапIэу Кобл Якъубэ ыцIэ зыхьырэм ипащэу, Адыгеим дзюдомкIэ ихэшыпыкIыгъэ командэ итренер шъхьа­Iэу Бастэ Сэлымэ. — ЗыкъызэIузы­-хын зылъэкIыщт ныбжьыкIабэ зэрэтиIэм тегъэгушIо.\nГурыт еджапIэхэм якIэлэегъа­джэхэм, спорт еджапIэхэм ятренерхэм ялъытыгъэр бэ.\n— Зэпхыныгъэу тиIэр дгъэпытэщт, — зэдэгущыIэгъур лъегъэкIуатэ Бастэ Сэлымэ. — Хэгъэгум изэнэкъокъу Мые­къуапэ зэрэщыкIуагъэр зэфэтэхьысыжьы. Опыт пэрытэу шъо­лъырхэм яIэр къызфэдгъэфедэщт.\nЧъэпыогъум и 1 — 3-м Къыб­лэм дзюдомкIэ изэнэкъокъу Мыекъуапэ щыкIуагъ. Илъэс 18-м нэс зыныбжьхэр алырэ­гъум щызэбэныгъэх. Анахь IэпэIасэхэр къыхэгъэщыгъэнхэм, кIуачIэр бэнакIохэм зэрапсыхьащтым, охътэ чыжьэм телъытагъэу тренерхэм Iоф зыдашIэщт лъэныкъохэр гъэнэфэгъэнхэм зэхэщакIохэр апылъых.\nКобл Якъубэ лъапсэ зыфишIыгъэ Мыекъопэ бэнэпIэ еджапIэм щагъэсэрэ ныбжьыкIэхэр дунаим, Европэм язэнэ­къокъухэм, Олимпиадэ джэгунхэм нахьыбэ хъухэу ахэлэжьэнхэу, ямедальхэмкIэ тагъэгу­шIонэу, Адыгэ Республикэм ибыракъ лъагэу ащаIэтынэу афэтэIо.\nСпортым ишIуагъэкIэ Адыгеир Урысыем, дунаим нахьышIоу ащашIэ хъугъэ. Тиреспубликэ зыщагъэпсэфынэу, тичIыопс зэзыгъэлъэгъунэу къакIохэрэм япчъагъи хэхъо. Адыгеим икъэ­ралыгъо гъэпсыкIэ лъэпкъхэр зэфещэх, язэпхыныгъэ щыIэныгъэм щэпытэ.\nСурэтхэм арытхэр: Мудрэнэ Бислъан, Тао Хьасанбый, Бастэ Сэлым; Мудрэнэ Бислъан (джабгъумкIэ щыт) тренерэу Джони Липаридзе ебэны.\nПредыдущая Лъэшхэм къашIуехьы\nСледущая Мышъэкъо къушъхьэ тIуакIэр